Ημέρα των Ευχαριστιών
εκατομμύρια αμερικανοί ταξιδεύουν για να περάσουν τη μερα με τις οικογένειες τους
Ο Πρόεδρος Μπους βρίσκεται στο ράντσο του στο Κρώφορντ του Τέξας για να γιορτάσει την ημέρα των Ευχαριστιών με μέλη της οικογένειάς του. Καθώς ετοιμαζόταν να αναχωρήσει από την Ουάσινγκτον την Τετάρτη, ο κ. Μπους δήλωσε ότι η σκέψη του είναι κοντά στους αμερικανούς που υπηρετούν στο εξωτερικό και τις οικογένειές τους. Τόνισε ότι ο αμερικανικός λαός είναι ευγνώμων για τις θυσίες τους. Ο Λευκός Οίκος είπε ότι ο πρόεδρος Μπους θα γιορτάσει με τα παραδοσιακά εδέσματα για την μέρα αυτή και θα έχει κοντά του την σύζυγό του Λώρα, τις δύο κόρες τους και τους γονείς του. Νωρίτερα, περίπου 10 αντι-πολεμικοί διαδηλωτές συνελήφθησαν κοντά στο ράντσο του κ. Μπους επειδή είχαν παραβιάσει μία νέα απαγόρευση κατασκήνωσης στην περιοχή αυτή. Οι τοπικοί αστυνομικοί συνέλαβαν τους διαδηλωτές επειδή είχαν στήσει τις σκηνές τους κοντά στο ράντσο Μπους, αφού τους είχαν προειδοποιήσει ότι κινδύνευαν να συλληφθούν για είσοδό τους σε ξένη περιουσία. Εξάλλου, εκατομμύρια Αμερικανοί ταξίδευσαν την Τετάρτη, κατακλύζοντας αεροδρόμια και σταθμούς τραίνων, για να περάσουν με τις οικογένειες και τους φίλους τους την σημερινή Ημέρα των Ευχαριστιών. Η Αμερικανική Ένωση Αυτοκινητιστών, η αντίστοιχη της Ελληνικής ΕΛΠΑ, υπολόγισε ότι περίπου 37 εκατομμύρια Αμερικανοί, αριθμός ελαφρά αυξημένος σε σύγκριση με πέρυσι, θα ταξιδέψουν σε απόσταση τουλάχιστον 80 χιλιομέτρων για να βρεθούν με τα αγαπημένα τους πρόσωπα, επ’ ευκαιρία της γιορτής. Παραδοσιακά η παραμονή της Ημέρας των Ευχαριστιών θεωρείται η μέρα του χρόνου όπου σημειώνονται οι περισσότερες μετακινήσεις στις ΗΠΑ. Στο μεταξύ την Τετάρτη, επιβατικό τρένο συγκρούστηκε με επιβατικά αυτοκίνητα σε ώρα αιχμής σε προάστιο του Σικαγο. Αξιωματούχοι ανέφεραν ότι τραυματίστηκαν τουλάχιστον 10 άτομα. Η Ένωση Αυτοκινητιστών δηλώνει πάντως ότι οι υψηλότερες τιμές της βενζίνης, καθώς και οι αυξημένες τιμές των ξενοδοχείων και των ενοικιαζόμενων αυτοκινήτων φέτος, δεν σταμάτησαν τον κόσμο από το να ταξιδέψει. Η Ένωση προέβλεψε ότι περίπου 22 εκατομμύρια Αμερικανοί θα πραγματοποιήσουν αεροπορικά ταξίδια για την γιορτάσιμη μέρα. Οι χιονοπτώσεις απειλούν πάντως να δημιουργήσουν καθυστερήσεις για τους ταξιδιώτες στις βορειοκεντρικές και βορειοανατολικές πολιτείες.